CELEX: 32018D1583
Language: mt
Date: 2018-10-18 00:00:00
Title: Deċiżjoni ta' Implimentazzjoni tal-Kummissjoni (UE) 2018/1583 tat-18 ta' Ottubru 2018 li temenda l-Annessi I u II tad-Deċiżjoni 2006/766/KE fir-rigward tal-importazzjoni ta' molluski bivalvi u prodotti tas-sajd mill-Perù u mill-Myanmar għall-konsum mill-bniedem (notifikata bid-dokument C(2018) 6778) (Test b'rilevanza għaż-ŻEE.)

22.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 263/71
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1583
         tat-18 ta' Ottubru 2018
         li temenda l-Annessi I u II tad-Deċiżjoni 2006/766/KE fir-rigward tal-importazzjoni ta' molluski bivalvi u prodotti tas-sajd mill-Perù u mill-Myanmar għall-konsum mill-bniedem
         
            
               (notifikata bid-dokument C(2018) 6778)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (1), u b'mod partikolari l-Artikolu 11(1) tiegħu,
         Billi:
         
                     (1)
                  
                  
                     Ir-Regolament (KE) Nru 854/2004 jistipula li prodotti li joriġinaw mill-annimali għandhom jiġu importati biss minn pajjiż terz jew parti minn pajjiż terz kif jidher fuq il-lista stabbilita skont dak ir-Regolament.
                  
               
                     (2)
                  
                  
                     Ir-Regolament (KE) Nru 854/2004 jipprevedi wkoll li meta jitfasslu u jiġu aġġornati tali listi, għandhom jitqiesu l-kontrolli tal-Unjoni f'pajjiżi terzi u l-garanziji mogħtija min-naħa tal-awtoritajiet kompetenti ta' pajjiżi terzi fir-rigward tal-konformità jew l-ekwivalenza mal-liġi tal-Unjoni rigward l-għalf u l-ikel u r-regoli dwar is-saħħa tal-annimali speċifikati fir-Regolament (KE) Nru 882/2004 tal-Parlament Ewropew u tal-Kunsill (2), b'mod partikolari l-Artikolu 48(3) tiegħu.
                  
               
                     (3)
                  
                  
                     Id-Deċiżjoni tal-Kummissjoni 2006/766/KE (3) telenka dawk il-pajjiżi terzi li jissodisfaw il-kriterji msemmija fir-Regolament (KE) Nru 854/2004 u li għalhekk huma f'pożizzjoni li jiggarantixxu li dawk il-prodotti jissodisfaw il-kundizzjonijiet sanitarji stabbiliti fil-leġiżlazzjoni tal-Unjoni sabiex tiġi protetta saħħet il-konsumaturi, u skont dan jistgħu jiġu esportati lejn l-Unjoni. Għaldaqstant, l-Anness I ta' dik id-Deċiżjoni jistabbilixxi lista ta' pajjiżi terzi li minnhom l-importazzjonijiet ta' molluski bivalvi, ekinodermi, tunikati u gastropodi tal-baħar għall-konsum mill-bniedem huma permessi, filwaqt li l-Anness II tagħha jistabbilixxi lista ta' pajjiżi terzi u territorji li minnhom l-importazzjonijiet ta' prodotti tas-sajd għall-konsum mill-bniedem, minbarra dawk li huma elenkati fl-Anness I, huma permessi. Il-listi li jinsabu fl-Annessi I u II tad-Deċiżjoni 2006/766/KE jindikaw ukoll restrizzjonijiet dwar importazzjonijiet bħal dawn minn ċerti pajjiżi terzi.
                  
               
                     (4)
                  
                  
                     Il-Perù huwa inkluż fil-lista tal-Anness I tad-Deċiżjoni (KE) 2006/766/KE b'indikazzjoni li “Molluski bivalvi, ekinodermi, tunikati u gatropodi tal-ibħra ffiżżati u pproċessati biss” jistgħu jiġu importati fl-Unjoni minn dak il-pajjiż terz. Madankollu, wara tifqigħa tal-Epatite A relatata mal-konsum ta' molluski bivalvi importati mill-Perù li kienu kkontaminati mill-virus, il-Kummissjoni adottat id-Deċiżjoni 2008/866/KE (4) li jissospendu l-importazzjonijiet mill-Perù fir-rigward ta' dawk il-prodotti.
                  
               
                     (5)
                  
                  
                     L-Awtorità Kompetenti Peruvjana ntalbet tipprovdi garanziji sodisfaċenti biex tassigura li n-nuqqasijiet identifikati fir-rigward tas-sistema ta' monitoraġġ għad-detezzjoni tal-vajrus fil-molluski bivalvi ħajjin ġew ikkoreġuti. Il-perjodu ta' applikazzjoni tad-Deċiżjoni 2008/866/KE ġiet estiża diversi drabi u se tiskadi fit-30 ta' Novembru 2018.
                  
               
                     (6)
                  
                  
                     L-aħħar awditju tal-Unjoni fil-Perù biex tiġi evalwata s-sistema ta' kontroll fis-seħħ li tirregola l-produzzjoni ta' molluski bivalvi maħsuba għall-esportazzjoni lejn l-Unjoni saret mit-25 ta' Settembru sat-5 ta' Ottubru 2017. Skont il-konklużjonijiet ta' dan l-awditu, u l-garanziji provduti mill-awtoritajiet Peruvjani, l-arzell tal-akkwakultura mnaddaf minn ġewwa (imsewwi) huwa l-uniku tip ta' molluski bivalvi li għalih jista' jitqies li l-awtoritajiet Peruvjani jistgħu jipprovdu biżżejjed garanziji biex jikkonformaw mar-rekwiżiti tal-UE għall-importazzjoni. Għalhekk, l-awtorizzazzjoni tal-importazzjoni ta' molluski bilvalvi minn dan il-pajjiż jenħtieġ li tkun limitata għall-arzell tal-akkwakultura mnaddaf minn ġewwa (imsewwi). Għaldaqstant, l-entrata għall-Perù fil-lista fl-Anness I tad-Deċiżjoni 2006/766/KE jenħtieġ li tinkludi dik ir-restrizzjoni.
                  
               
                     (7)
                  
                  
                     Il-Myanmar huwa inkluż fil-lista tal-Anness II tad-Deċiżjoni (KE) 2006/766/KE b'indikazzjoni li “prodotti tas-sajd maqbuda fil-beraħ u ffriżati biss” jistgħu jiġu importati fl-Unjoni minn dak il-pajjiż terz.
                  
               
                     (8)
                  
                  
                     L-awtorità kompetenti tal-Myanmar talbet lill-Kummissjoni sabiex tirtira r-restrizzjoni fuq il-lista attwali u biex tawtorizza l-importazzjoni ta' annimali tal-akkwakultura u prodotti tas-sajd lejn l-Unjoni. F'Novembru 2016 u Marzu 2018 saru żewġ kontrolli tal-Unjoni biex jiġi evalwat jekk il-kontroll uffiċjali tas-sistema implementata mill-awtoritajiet tal-Myanmar tistax tiggarantixxi li l-kundizzjonijiet tal-produzzjoni ta' prodotti tal-akkwakultura u tas-sajd fil-Myanmar destinati għall-esportazzjoni lejn l-Unjoni huma konformi mar-rekwiżiti stipulati fil-leġiżlazzjoni tal-Unjoni u b'mod partikolari attestazzjonijiet tas-saħħa li jinsabu fil-mudell taċ-ċertifikat tas-saħħa stabbilit fl-Appendiċi IV tal-Anness VI tar-Regolament tal-Kummissjoni (KE) Nru 2074/2005 (5).
                  
               
                     (9)
                  
                  
                     Meta jitqiesu l-eżitu favorevoli ta' dawk il-kontrolli, l-inklużjoni ta' Mjanmar fl-Anness tad-Deċiżjoni tal-Kummissjoni 2011/163/UE (6) u l-garanziji pprovduti mill-awtoritajiet kompetenti tal-Myanmar, l-awtorizzazzjoni ta' importazzjonijiet ta' prodotti tas-sajd maħsuba għall-konsum mill-bniedem, inklużi dawk mill-akkwakultura jenħtieġ li jkun permess mingħajr ebda restrizzjoni.
                  
               
                     (10)
                  
                  
                     Għalhekk, id-Deċiżjoni 2006/766/KE jenħtieġ li tiġi emendata skont dan.
                  
               
                     (11)
                  
                  
                     Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni 2006/766/KE hija emendata kif ġej:
            
                        (a)
                     
                     
                        Fl-Anness I, l-entrata tal-Peru tiġi ssostitwita minn dan li ġej:
                        
                                    “PE
                                 
                                 
                                    IL-PERÙ
                                 
                                 
                                    
                                       Pectinidae (arzelli) imnaddfa minn ġewwa (imsewwija) li joriġinaw mill-akkwakultura”
                                 
                              
                  
                        (b)
                     
                     
                        Fl-Anness II, l-entrata tal-Myanmar tiġi ssostitwita minn dan li ġej:
                        
                                    “MM
                                 
                                 
                                    IL-MYANMAR”
                                 
                                 
                                     
                                 
                              
                  
         
            Artikolu 2
            Din id-Deċiżjoni tidħol fis-seħħ fl-1 ta' Diċembru 2018.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-18 ta' Ottubru 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 139, 30.4.2004, p. 206.
         
            (2)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).
         
            (3)  Id-Deċiżjoni tal-Kummissjoni 2006/766/KE tas-6 ta' Novembru 2006 li tistabbilixxi l-listi ta' pajjiżi terzi u territorji li minnhom l-importazzjonijiet ta' molluski bivalvi, ekinodermi, tunikati, gastropodi tal-ibħra u prodotti tas-sajd huma permessi (ĠU L 320, 18.11.2006, p. 53).
         
            (4)  Id-Deċiżjoni tal-Kummissjoni 2008/866/KE tat-12 ta' Novembru 2008 dwar miżuri ta' emerġenza li jissospendu importazzjonijiet mill-Perù ta' ċerti molluski bivalvi maħsuba għall-konsum mill-bniedem (ĠU L 307, 18.11.2008, p. 9).
         
            (5)  Ir-Regolament tal-Kummissjoni (KE) Nru 2074/2005 tal-5 ta' Diċembru 2005 li jistabbilixxi miżuri ta' implimentazzjoni għal ċerti prodotti taħt ir-Regolament (KE) Nru 853/2004 tal-Parlament Ewropew u tal-Kunsill u għall-organizzazzjoni ta' kontrolli uffiċjali taħt ir-Regolament (KE) Nru 854/2004 tal-Parlament Ewropew u tal-Kunsill u r-Regolament (KE) Nru 882/2004 tal-Parlament Ewropew u tal-Kunsill, li jidderoga mir-Regolament (KE) Nru 852/2004 tal-Parlament Ewropew u tal-Kunsill u li jemenda r-Regolamenti (KE) Nru 853/2004 u (KE) Nru 854/2004 (ĠU L 338, 22.12.2005, p. 27).
         
            (6)  Id-Deċiżjoni tal-Kummissjoni 2011/163/UE tas-16 ta' Marzu 2011 dwar l-approvazzjoni tal-pjanijiet sottomessi minn pajjiżi terzi skont l-Artikolu 29 tad-Direttiva tal-Kunsill 96/23/KE (ĠU L 70, 17.3.2011, p. 40).